b'\n_START_ARTICLE_\nFensyklidiini\n_START_SECTION_\nHistoria\n_START_PARAGRAPH_\nPCP syntetisoitiin ensimm\xc3\xa4isen kerran 1926 ja my\xc3\xb6hemmin 1950-luvulla sen patentoi l\xc3\xa4\xc3\xa4keyhti\xc3\xb6 Parke-Davis. Anestesial\xc3\xa4\xc3\xa4kkeen kauppanimeksi tuli Sernyl, mutta sen k\xc3\xa4yt\xc3\xb6st\xc3\xa4 luovuttiin 1960-luvun puoliv\xc3\xa4liss\xc3\xa4, koska sill\xc3\xa4 oli voimakkaita neurotoksisia ja hallusinaatioita aiheuttavia sivuvaikutuksia sek\xc3\xa4 pitk\xc3\xa4 puoliintumisaika. PCP palasi kuitenkin my\xc3\xb6hemmin markkinoille Sernylan-nimisen\xc3\xa4 el\xc3\xa4inl\xc3\xa4\xc3\xa4ketieteen nukutusaineena, mutta j\xc3\xa4lleen sen k\xc3\xa4yt\xc3\xb6st\xc3\xa4 luovuttiin.\n_START_SECTION_\nP\xc3\xa4ihdek\xc3\xa4ytt\xc3\xb6\n_START_PARAGRAPH_\nVoimakkaiden psykoaktiivisten vaikutusten my\xc3\xb6t\xc3\xa4 PCP:t\xc3\xa4 on k\xc3\xa4ytetty my\xc3\xb6s p\xc3\xa4ihteen\xc3\xa4, koska sit\xc3\xa4 on helppo ja halpa valmistaa. P\xc3\xa4ihteen\xc3\xa4 se ilmestyi katuk\xc3\xa4ytt\xc3\xb6\xc3\xb6n 1960-luvulla. PCP:t\xc3\xa4 valmistetaan laittomissa laboratorioissa ja myyd\xc3\xa4\xc3\xa4n kadulla mm. enkelip\xc3\xb6lyn\xc3\xa4. PCP:t\xc3\xa4 voidaan sy\xc3\xb6d\xc3\xa4 tabletteina tai siit\xc3\xa4 valmistettua jauhetta nuuskataan tai poltetaan. PCP:t\xc3\xa4 on saatavilla my\xc3\xb6s nesteen\xc3\xa4, jota voidaan imeytt\xc3\xa4\xc3\xa4 muihin materiaaleihin ja polttaa. PCP:n vaikutus kest\xc3\xa4\xc3\xa4 muutaman tunnin jota seuraa lyhyt vieroitusvaihe, jolloin k\xc3\xa4ytt\xc3\xa4j\xc3\xa4 voi olla \xc3\xa4rtyis\xc3\xa4 ja masentunut._NEWLINE_Huumetesteiss\xc3\xa4 PCP voidaan havaita virtsasta noin 48 tunnin ajan viimeisest\xc3\xa4 k\xc3\xa4ytt\xc3\xb6hetkest\xc3\xa4 l\xc3\xa4htien. Kroonikkok\xc3\xa4ytt\xc3\xa4jien virtsasta aine voidaan havaita jopa viikon kuluttua viimeisest\xc3\xa4 k\xc3\xa4ytt\xc3\xb6kerrasta. Suomessa PCP on harvinainen p\xc3\xa4ihde, eik\xc3\xa4 se ole en\xc3\xa4\xc3\xa4 my\xc3\xb6sk\xc3\xa4\xc3\xa4n muodissa Yhdysvalloissa.\n_START_SECTION_\nVaikutukset\n_START_PARAGRAPH_\nPCP:n vaikutukset vaihtelevat k\xc3\xa4ytt\xc3\xa4j\xc3\xa4kohtaisesti. Sen psyykkisiksi vaikutuksiksi on mainittu euforia, h\xc3\xa4iri\xc3\xb6t paikan- ja ajantajunnassa, ajatusten sekavuus ja irrallisuudentunne ymp\xc3\xa4rist\xc3\xb6st\xc3\xa4 ja omasta ruumiista. Fyysisi\xc3\xa4 vaikutuksia voivat olla  kiputunnon v\xc3\xa4heneminen, lihaskoordinaation heikkeneminen, huimaus, kohonnut pintaverenkierto, hikoilu sek\xc3\xa4 silmien nykiminen. My\xc3\xb6s itsetuhoisuutta ja etenkin v\xc3\xa4kivaltaisuutta on havaittu PCP:n k\xc3\xa4ytt\xc3\xa4jill\xc3\xa4 - l\xc3\xa4hinn\xc3\xa4 siit\xc3\xa4 se tunnetaan populaarikulttuurissa, vaikka James A Inciardin mukaan v\xc3\xa4kivaltaisuutta on l\xc3\xa4hinn\xc3\xa4 muutenkin v\xc3\xa4kivaltaisilla. Yliannostus voi aiheuttaa kouristelua, koomatilan tai jopa kuoleman.\n_START_SECTION_\nSynteesi\n_START_PARAGRAPH_\nFensyklidiini\xc3\xa4 voidaan valmistaa usealla tavalla, joissa monista on v\xc3\xa4lituotteena piperidinosykloheksaanikarbonitriili. Er\xc3\xa4s synteesi l\xc3\xa4htee sykloheksanonista, joka reagoi natriumvetysulfiitin kanssa muodostaen sulfiittiadditiotuotteen. T\xc3\xa4m\xc3\xa4 v\xc3\xa4lituote reagoi piperidiinin ja syanidisuolan kanssa piperidinosykloheksaanikarbonitriiliksi, josta muodostuu fensyklidiini\xc3\xa4 fenyylimagnesiumbromidin kanssa reagoidessaan.'